Pohjois-Karjalan urheilu

Tämä artikkeli käsittelee **urheilua Pohjois-Karjalan maakunnassa**, poislukien Joensuun kaupunki, jota käsitellään omassa artikkelissaan. Olympialaisurheilijoiden määrällä mitattuna Pohjois-Karjalan merkittävimpiä urheiluseuroja ovat Ilomantsin Urheilijat, Lieksan Hiihtoseura (3 olympiaedustajaa) sekä Kontiolahden Urheilijat (2 olympiaedustajaa).

## Historia
Pohjois-Karjalan liikuntakulttuurin pohjan loivat Joensuun oppikoulunopettajat G. von Pfaler ja A. Markkanen, sekä koululaiset ja maakunnan nuorisoseurojen ja raittiusyhdistyksen voimisteluosastot. Varsinaisen sysäyksen oman piirin muodostamiseen antoi vihdoin 1900 perustettu, koulumiesten toimesta kehitetty Joensuun Kataja.

Voimistelunjohtajakurssit pidettiin Joensuussa 1905, ja maakunnan seuratoiminta kehittyi siitä lähtien nopeasti kaikkien yhteiskuntakerrosten ollessa mukana.
Muutamin paikoin esiintyi vanhemman väen vastustusta, mutta se laukesi yleensä pian. Eräät maanviljelijät lahjoittivat muutamille voimisteluseuroille tontin omaa taloa varten, samoin rakennustarvikkeita.

Voimistelunopettaja K. E. Levälahden tultua Joensuuhun 1912 kurssitoimintaa yhä kehitettiin ja maaseutupropagandaa tehostettiin. Pohjois-Karjala olikin 1910-luvulla SVUL:n toimeliaimpia piirejä, jonka maakunnallinen henki oli keskeinen koossapitävä tekijä.

## Yleisurheilu
Pohjois-Karjalan merkittävin yleisurheiluseura on Polvijärven Urheilijat, joka luokitellaan toiseksi korkeimmalle tasolle yleisurheilun Ykkösliigaan. Polvijärven Urheilijoilla oli vuonna 2024 yhteensä 98 luokkaurheilijaa.

## Palloilulajit
### Pesäpallo

Pohjois-Karjalan menestynein pesäpalloseura on Kiteen Pallo -90 (KiPa). Kiteen Pallo on pelannut Suomen korkeimmalla sarjatasolla SM-sarjassa ja Superpesiksessä yhteensä 25 kauden ajan ja voittanut kolme Suomen mestaruutta. Naisten pesäpallossa liperiläinen Viinijärven Urheilijat on pelannut pääsarjassa 27 kauden ajan ja voittanut Suomen mestaruuden vuonna 1990.

Kiteen Pallon lisäksi pääsarjassa pelanneita karjalaisseuroja ovat olleet Kiteen Urheilijat (14 kautta), Outokummun Partio (4 kautta), Pankakosken Tehtaan Urheilijat (2 kautta) sekä Nurmeksen Sepot (1 kausi). Naisten pääsarjassa pelanneita karjalaisseuroja ovat lisäksi Ilomantsin Urheilijat (2 kautta) sekä Outokummun Partio (2 kautta).

Pesäpallon arvo-ottelu, Itä-Länsi, on pelattu Outokummussa vuonna 1953 ja kaksi kertaa Kiteellä vuosina 1996 ja 2006.

### Jalkapallo
Pohjois-Karjalassa ei ole pelattu jalkapalloa miesten pääsarjatasolla. Parhaiten menestyneitä pohjoiskarjalasseuroja ovat Juuan Palloseura sekä Lehmon Pallo -77, jotka ovat pelanneet kolmanneksi korkeimmalla sarjatasolla yhden kauden ajan.

## Talviurheilu
### Hiihto
Pohjois-Karjalan merkittävin hiihtoseura on hiihtoliiton I-luokkaan sijalle 22 luokiteltava Liperin Hiihtoseura. Liperin Hiihtoseura on erikoistunut erityisesti huippu-urheilutoimintaan. Muita I-luokkaan luokiteltavia pohjoiskarjalaisseuroja ovat Kontiolahden Urheilijat, Lieksan Hiihtoseura, Tohmajärven Urheilijat, Polvijärven Vauhti, Juuan Jänne, Kiteen Urheilijat ja Ilomantsin Urheilijat. II-luokkaan kuuluva hiihtoseura on Valtimon Vasama.

### Jääkiekko
Pohjois-Karjalassa ei ole pelattu jääkiekkoa pääsarjatasolla. Pohjois-Karjalan menestynein jääkiekkoseura on Lieksan Hurtat, joka on pelannut toiseksi korkeimmalla sarjatasolla yhden kauden ajan ja kolmanneksi korkeimmalla sarjatasolla 24 kauden ajan.

Kolmanneksi korkeimmalla sarjatasolla ovat pelanneet myös Eno Jets, Outokummun Kiekko sekä Polvijärven Urheilijat kukin kahden kauden ajan.

## Katso myös
* Pohjois-Karjalan Liikunta
* Joensuun urheilu

## Lähteet